Propunere de DECIZIE A CONSILIULUI de încheiere, în numele Uniunii Europene, a schimbului de scrisori în vederea obținerii calității de membru al Comisiei lărgite a Convenției pentru conservarea tonului roșu din sud /* COM/2015/071 final - 2015/0036 (NLE) */





EXPUNERE DE MOTIVE 1. CONTEXTUL PROPUNERII Comisia pentru conservarea tonului roșu din sud (CCSBT) este o organizație regională de gestionare a pescuitului (ORGP) care răspunde de gestionarea tonului roșu din sud în toate zonele în care se găsește acesta. Convenția pentru conservarea tonului roșu din sud a intrat în vigoare la 20 mai 1994. Uniunea Europeană este parte necontractantă cooperantă a Comisiei lărgite CCSBT din 2006. Părțile necontractante cooperante participă pe deplin la activitățile CCSBT, dar nu au drept de vot. Statutul de parte necontractantă cooperantă presupune respectarea obiectivelor și măsurilor de gestionare și conservare ale CCSBT. După mai mulți ani de discuții, CCSBT a modificat, în cea de-a 20-a reuniune a sa, în octombrie 2013, rezoluția privind Comisia lărgită, pentru a permite organizațiilor de integrare economică regională (OIER) să devină membre ale Comisiei lărgite, prin intermediul unui schimb de scrisori în care solicitantul se angajează în mod ferm față de CCSBT să respecte dispozițiile convenției și să se conformeze deciziilor Comisiei lărgite CCSBT. Prin Propunerea de Decizie a Consiliului privind semnarea, în numele Uniunii Europene, și aplicarea provizorie a schimbului de scrisori în vederea obținerii calității de membru al Comisiei lărgite a Convenției pentru conservarea tonului roșu din sud din [XXX], Comisia Europeană a recomandat Consiliului semnarea și aplicarea provizorie a schimbului de scrisori pentru obținerea calității de membru al Comisiei lărgite CCSBT. La finalizarea acestei proceduri, UE va putea deveni membru și va putea vota în cadrul Comisiei lărgite CCSBT și al Comitetului științific lărgit. Interesul UE în raport cu CCSBT se datorează, în principal, asemănărilor dintre gestionarea tonului roșu din sud (CCSBT) și a tonului roșu din Oceanul Atlantic (ICCAT), precum și dorinței de a continua promovarea coerenței abordării Uniunii în materie de conservare în toate oceanele și consolidarea angajamentului său față de conservarea pe termen lung și utilizarea sustenabilă a resurselor piscicole la nivel mondial. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Nu se aplică. 3. ELEMENTELE JURIDICE ALE PROPUNERII Prezenta propunere vizează încheierea procedurii juridice lansate odată cu semnarea și aplicarea provizorie a schimbului de scrisori pentru a obține calitatea de membru al Comisiei lărgite CCSBT și al Comitetului științific lărgit, după obținerea aprobării din partea Parlamentului European. 2015/0036 (NLE) Propunere de DECIZIE A CONSILIULUI de încheiere, în numele Uniunii Europene, a schimbului de scrisori în vederea obținerii calității de membru al Comisiei lărgite a Convenției pentru conservarea tonului roșu din sud CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 43 alineatul (2), coroborat cu articolul 218 alineatul (6) litera (a), având în vedere propunerea Comisiei Europene, având în vedere aprobarea Parlamentului European[1], întrucât: (1) Uniunea are competența de a adopta măsuri de conservare a resurselor biologice marine în temeiul politicii comune în domeniul pescuitului și de a încheia acorduri cu țări terțe și organizații internaționale. (2) În temeiul Deciziei 98/392/CE a Consiliului ([2]), Uniunea este parte contractantă la Convenția Organizației Națiunilor Unite asupra dreptului mării din 10 decembrie 1982, care impune tuturor membrilor comunității internaționale să coopereze în vederea conservării și gestionării resurselor biologice ale mării. (3) În temeiul Deciziei 98/414/CE a Consiliului ([3]), Uniunea este parte contractantă la Acordul pentru punerea în aplicare a dispozițiilor Convenției Organizației Națiunilor Unite asupra dreptului mării din 10 decembrie 1982 privind conservarea și gestionarea populațiilor transzonale și a stocurilor de pești mari migratori. (4) La 1 decembrie 2009, Consiliul a autorizat Comisia Europeană să solicite, în numele Uniunii Europene, o modificare a normelor Convenției pentru conservarea tonului roșu din sud, pentru ca Uniunea Europeană să devină parte contractantă. (5) În cadrul celei de-a 20-a reuniuni, în octombrie 2013, CCSBT a modificat rezoluția care reglementează Comisia lărgită, pentru a permite Uniunii Europene să devină membru al Comisiei lărgite CCSBT, prin intermediul unui schimb de scrisori. (6) La [XXX], Consiliul a autorizat semnarea și aplicarea provizorie a schimbului de scrisori pentru a obține calitatea de membru al Comisiei lărgite CCSBT. (7) Dat fiind că unele nave aflate sub pavilioane ale statelor membre ale Uniunii pescuiesc în zona de răspândire a tonului roșu din sud, este în interesul Uniunii să joace un rol concret în punerea în aplicare a convenției. (8) Acest demers va promova, de asemenea, coerența abordării Uniunii în materie de conservare în toate oceanele și va consolida angajamentul său privind conservarea pe termen lung și utilizarea sustenabilă a resurselor piscicole la nivel mondial. (9) Prin urmare, schimbul de scrisori ar trebui încheiat, ADOPTĂ PREZENTA DECIZIE: Articolul 1 Schimbul de scrisori în vederea obținerii calității de membru al Comisiei lărgite a Convenției pentru conservarea tonului roșu din sud (denumită în continuare „convenția”) se încheie în numele Uniunii. Schimbul de scrisori este anexat la prezenta decizie. Articolul 2 Președintele Consiliului este autorizat prin prezenta să desemneze persoana sau persoanele împuternicite să depună, în numele Uniunii, instrumentul de aprobare pe lângă Secretarul executiv al CCSBT, în numele CCSBT, în conformitate cu articolul 10 din convenție. Adoptată la Bruxelles, Pentru Consiliu Președintele [1] JO C […], […], p. […]. [2] JO L 179, 23.6.1998, p. 1. [3] JO L 189, 3.7.1998, p. 14. ANEXĂ la Propunerea de Decizie a Consiliului de încheiere, în numele Uniunii Europene, a schimbului de scrisori în vederea obținerii calității de membru al Comisiei lărgite a Convenției pentru conservarea tonului roșu din sud A. Scrisoarea din partea Uniunii Europene Stimată doamnă/Stimate domn, Am onoarea să mă refer la rezoluția de instituire a unei Comisii lărgite și a unui Comitet științific lărgit (denumită în continuare „rezoluția”), astfel cum a fost modificată de către cea de-a 20-a reuniune a CCSBT din octombrie 2013. Punctul 6 din rezoluție prevede că orice organizație de integrare economică regională, entitate sau entitate de pescuit sub pavilionul căreia a fost capturat ton roșu din sud în orice moment în ultimii trei ani calendaristici poate transmite Secretarului executiv al comisiei dorința sa de a deveni membru al Comisiei lărgite și al Comitetului științific lărgit. În acest scop, Secretarul executiv al CCSBT, în numele comisiei, va desfășura un schimb de scrisori cu reprezentantul organizației de integrare economică regională, al entității sau al entității de pescuit în cauză. În ceea ce privește punctul 7 din rezoluție, nu s-au adus modificări cotei UE de 10 tone pentru anii 2015-2017. Vă rog să binevoiți a confirma primirea prezentei scrisori, precum și faptul că aceasta, împreună cu răspunsul dumneavoastră, constituie un acord între CCSBT și Uniunea Europeană privind obținerea, de către Uniune, a calității de membru al Comisiei lărgite CCSBT și al Comitetului științific lărgit, în conformitate cu dispozițiile cuprinse în rezoluția menționată mai sus. Uniunea Europeană dorește să își exprime angajamentul ferm de a continua să respecte dispozițiile convenției CCSBT și de a se conforma deciziilor Comisiei lărgite. Acest acord se va aplica începând cu ziua următoare datei răspunsului dumneavoastră. Vă rog să acceptați, stimată doamnă/stimate domn, expresia înaltei mele considerații. Pentru Uniunea Europeană Președintele